google/wiki40b huggingface dataset:
Graaebreen

Graaebreen er en isbre som er 3 km lang på nordsiden av Mount Sabatier, og som flyter vest-sørvest til Trollhul sør på Sør-Georgia. Den ble kartlagt av South Georgia Survey (SGS) i perioden 1951–57, og ble navngitt av UK Antarctic Place-Names Committee etter Morgens E.W. Graae fra Danmark, som bygde hundesleder for South Georgia Survey, 1953–54 og 1955–56.
Automatic Terminal Information Service

Automatic Terminal Information Service, forkortet ATIS, er en kontinuerlig kringkasting av registrert, automatisk flyteknisk-informasjon i travelt luftrom (dvs. flyplass-områder). ATIS-sendinger inneholde viktig informasjon, for eksempel værmeldinger, informasjon om aktive rullebaner og enhver annen informasjon som er påkrevd at pilotene skal ha innsikt i, slik som viktig NOTAMs. Piloter lytter vanligvis til en tilgjengelig radiofrekvens for ATIS,  før de kontakter den lokale flygelederen, for å redusere flygelederens arbeidsmengde. I ATIS-systemet blir det brukt en automatisk stemme, dette gjør det lettere og raskere for flygelederne å oppdatere informasjonen. Informasjonen blir oppdatert hvert 30. minutt. Hver oppdatering får tildelt en bokstav, som sjekkes opp mot flygelederen, for å forsikre seg om at pilotene får riktig informasjon.
Sofienberg skole

Historie og bygninger

Skolen består av tre bygninger. Den eldste (mot hjørnet av Sofienberggata) er fra 1883 (arkitekt Nestor Georgius Thomassen). Mot hjørnet av Helgesens gate ligger andre byggetrinn fra 1912 (arkitekt Bredo Berntsen). Bak disse ligger et tilbygg fra 1971.
Videre er det en tidligere rektorbolig på området. Denne er bygget om til barnehage.
Skolen var Oslos første med sentralfyring og teknisk ventilasjon.
Skolen var opprinnelig folkeskole med et elevtall på nærmere 1700 i 1910. På 1960-tallet var den Sofienberg gymnas. Fra 1971 har det vært yrkesfaglig utdanning her under en rekke ulike navn. 
Fagskolen i Oslo var samlokalisert i skolebyggene sammen med Sofienberg vgs. Fagskolen ble relokalisert til Kuben yrkesarena på Økern høsten 2013. Samtidig ble tilbudene ved den videregående skolen flyttet til byggene til tidligere Bredtvet videregående skole. Fra høsten 2014 opphører Sofienberg videregående skole og tilbudene flyttes til den nye skolen, Hersleb videregående skole, i lokalene til den nedlagte Hersleb skole som rehabiliteres og skal stå klar høsten 2014.
Det første triumvirat

Det første triumvirat var en politisk allianse i 60 f.Kr. under republikken mellom tre framtredende romerske politikere (triumvirer) som omfattet Julius Cæsar, Marcus Licinius Crassus og Gnaeus Pompeius. De tre var ambisiøse rivaler som alle søkte politisk makt, men som fant det formålstjenlig å inngå en politisk allianse for å få ryggdekning til hverandre. Alliansen var ikke en sammenslutning av de med samme politiske idealer og ambisjoner, men de søkte alle personlige fordeler.

Etymologi

Latinske triumvir eller tresvir er «en av tre menn i samme posisjon eller av samme autoritet» Begrepet kommer fra den gammellatinske frasen trium virum, genitiv flertall av tres viri, «tre menn», dannet av tres, tre, og viri, flertall av vir. Den politiske betegnelsen triumvirat er langt senere, bevitnet på 1580-tallet, fra triumviratus, avledet fra triumvir. Uttrykket er hovedsakelig benyttet for å beskrive det første triumvirat og det andre i 43 f.Kr. mellom Marcus Antonius, Lepidus og Gaius Octavius.
Danielsen Videregående Skole

Kristen friskole

Skolen er en kristen videregående skole for alle. Elevene blir møtt med andaktsord hver morgen, og kristendomsfaget er et fellesfag som elevene på Vg1 og Vg2 må ha. 
Skolen eies og drives av Egill Danielsens Stiftelse som driver fire privatskoler i bergensområdet og dessuten ungdomsskoler på Osterøy, på Karmøy, i Haugesund og på Frekhaug. Norsk Luthersk Misjonssamband og Indremisjonsforbundet oppnevner stiftelsens råd. 
Skolen startet sin virksomhet som Danielsen skole med privat gymnas i 1932. Skolens grunnlegger, eier og rektor var Egill Danielsen.
Valentinlyst

Valentinlyst er et boligområde og en gård i Trondheim kommune. Stedet ligger mellom Tyholt, Strindheim, Brøset og Eberg. Boligområdet består av flere eneboliger og rekkehus, og seks høyblokker. Høyblokkene ble satt opp av TOBB på 1960-tallet og er en del av Valentinlyst borettslag.
Valentinlyst senter ligger på Valentinlyst. Senteret ble åpnet den 19. juni 1975 og har i dag et 20-talls butikker. I 2007-2008 ble det bygget en høyblokk på toppen av Valentinlyst senter.
Notiophilus aestuans

Utbredelse

Notiophilus aestuans er utbredt fra vest i Mellom-Europa, østover til i Asia, til Kaukasus og vest i Sibir.

Utseende

Notiophilus aestuans er mellom 4 og 5,5 millimeter lang.  Dekkvingene samt resten av kroppen er bronsefarget. Pannen har flere markerte furer.

Levevis

Notiophilus aestuans er en dagaktiv løpebille, men den foretrekker skygge og lever derfor gjerne litt bortgjemt. Den finnes i tilknytning til åpne vegetasjonsfattige enger, gjerne i veiskråninger og lignende. Den Larvene lever som rovdyr. 
Den tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er ofte radikalt forskjellige fra de  voksne, både i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Oslo Danse Ensemble

Oslo Danse Ensemble (ODE) er et av Norges største dansekompanier. Det ble grunnlagt i 1994 av Merete Lingjærde, og har siden da blitt en viktig del av norsk dansehistorie. Kompaniet arbeider med jazzdans og moderne dans, og drives av Merete Lingjærde.
Kompaniet kjennetegnes av en tilgjengelig publikumsappell, og av å ha dansere som ønsker å ta del i utformingen av koreografien.
Oslo Danse Ensemble ble tildelt Danseinformasjonens ærespris i 2014.
15. desember

Navnedag

Hilda, Hilde
Navnedagen er til minne om Hilde av Northumberland i England som grunnla et kloster der sist på 500-tallet, hun var søster av kong Edwin av Northumbria.
"Bondegården" på Jessheim

"Bondegården" på Jessheim er en peile- og lyttestasjon med ETJ som eier. Posisjonen ifølge Wikimapia er 60°09'17"N 11°14'07"E innskrevet med russisk tekst

Historie

I 1997 omtalte TV 2 dette anlegget som en tysk lytte- og peilestasjon. E-veteranen Einar Hanssen hevdet at lytteposten ble overtatt og fjernstyrt av tysk etterretning (BND), som lyttet til russiske militære stasjoner. Før tyskerne overtok driften, ble stasjonen drevet 24 timer i døgnet av 60 norske operatører som jobbet på skift. BND styrer stasjonen via kryptert forbindelse, slik at ingen i ETJ, verken på stasjonen eller andre steder i Norge, har noen sjanse til å «se inn» i hva denne stasjonen driver med til hver tid, sa Einar Hanssen, som inntil 1994 var sjef for alle elektroniske lyttestasjoner på norsk jord.
Det har etter 2004 blitt utført oppgraderinger på eiendommen. I 2007 inngikk Forsvaret en avtale med Hafslund Nett der de forpliktet seg til å følge gjeldende regelverk om høgspenningsluftledninger, noe som i klartekst betyr at Forsvaret la høgspentledninger inn til eiendommen.
Ifølge det statlige Eiendomsregisteret ble det utført oppgraderinger på telekommunikasjonsbygningen i 2011.
Ung mor med barn

«Ung mor med barn» er en skulptur i Trondheim, laget av Wilhelm Rasmussen i 1918. 
I 1918 gav brukseier Jacob Digre Ilaparken midler til å lage denne fontenen som nå befinner seg midt i Ilaparken. Frem til 1983 stod skulpturen i østdelen av parken. Skulpturen er laget av bronse.
Skulpturen er en sirkelformet fontene med en dame og hennes barn i midten omringet av tre seler som sprøyter vann mot dem. Man tror Rasmussens kone stod modell for skulpturen, men det finnes ingen sikre kilder på dette.
Pingyin

Pingyin (kinesisk: 平阴县; pinyin: Píngyīn Xiàn) er et fylke i provinsen Shandong i Folkerepublikken Kina. Det ligger i den subprovinsielle by Jinan.
Befolkningen var på 359 808 innbyggere i 1999.

Samferdsel

Kinas riksvei 105 løper gjennom fylket. Denne viktige trafikkåren begynner i Beijing, løper sørover og ender ved kysten i Zhuhai i provinsen Guangdong. Den går innom større byer som Tianjin, Dezhou, Jining, Shangqiu, Jiujiang, Nanchang og Guangzhou.
Kinas riksvei 220 løper gjennom området. Den går fra Binzhou i Shandong til Zhengzhou i Henan.
Marseille

Geografi

Beliggende i en stor bukt med en uregelmessig, steinete kystlinje med miniatyrfjorder, er Marseille en svært naturlig plass for en havn. Munningen til elven Rhône ligger cirka 20 km vest for byen. I bukten ligger fire mindre øyer, på en av dem ligger det gamle fengselet Château d'If kjent fra Alexandre Dumas roman Greven av Monte Cristo. Mot nord og øst stiger terrenget og når en høyde på 1,147 m  ved fjellet Sainte-Baume, noe øst for byen. Mot nordvest ligger en stor brakkvannssjø, Étang de Berre der også flyplassen, Marseille Provence lufthavn ligger. Byen har et typisk middelhavsklima.

Historie

Det var greske kolonisatorer fra Phokaia som grunnla byen Massalia (gresk: Μασσαλία) omkring 600 f.Kr. Da moderbyen Fokaia ble ødelagt av perserne i 545 f.Kr., kom det ytterligere grekere til Massalia, og av den grunn snakker man om «byens andre grunnleggelse». Historisk kilde for dette er boken Peloponneserkrigen av Thukydides (rundt 400 f.Kr.).
Marseille ble en gresk koloni og en av de største og rikeste greske byer utenfor Hellas. Denne rikdommen og økende makt gjorde byen utsatt for angrep fra lokale keltiske stammer, men også av etruskere og karthagere. Problemene med de lokale keltiske stammene førte til at man trengte hjelp fra romerne rundt 125 f.Kr. Dette førte til at hele dagens Sør-Frankrike ble til den romerske provinsen Gallia Narbonensis, men det var først under borgerkrigen mellom Julius Cæsar og Gnaeus Pompeius 49 f.Kr. at også Marseille mistet sin uavhengighet og ble del av Romerriket. Etter tradisjonen var det Maria Magdalena og hennes bror Lasarus som først misjonerte for kristendommen i  Marseille, der det ble etablert biskopsete i det første århundre. 
Etter Romerrikets fall på 400-tallet ble Marseille erobret gjentatte ganger av vestgoterne, østgoterne, frankere og Kongeriket Burgund. Etter at karolingerne gav byrettigheter til det nedkjørte Marseille, begynte den å ta seg opp igjen. Erobring gjennom maurerne og normannerne på 800-tallet var tilbakeslag. Da byen kom under greven av Provence på 900-tallet fortsatte oppgangen, selv om Marseille alltid bevarte sin trang til uavhengighet. Marseilles strategiske posisjon gjorde den ofte til utgangspunkt og mål for militæraksjoner utover århundrene. Pesten rammet havnebyen hardt, særlig i 1348-1361 og 1720/1721. 
Marseille støttet den franske revolusjon entusiastisk og sendte 500 soldater til Paris i 1792. Deres sang under marsjen til Paris, Marseillaisen, ble fransk nasjonalsang i 1795. 
Den franske kolonialiseringen av Nord-Afrika og Indokina økte Marseilles betydning på 1800-tallet, særlig etter at Suezkanalen ble åpnet i 1869. Under den andre verdenskrig ble byen bombet gjentatte ganger, av tyske og italienske fly i 1940 og av allierte i 1944 etter at byen hadde kommet under tysk okkupasjon 1942. 
Etter stor fremgang etter den andre verdenskrig fikk Marseille betydelige problemer med kriminalitet, forurensning og integrasjon av store antall innvandre, spesielt fra Nord-Afrika. Det førte til nedgangstider der byen mistet 10% av sine innbyggere på 1990-tallet. Etter store anstrengelser ser det ut som om denne trenden har snudd.
Bardhaman (distrikt)

Demografi

Ved folketellingen i 2011 var det 7 723 663 innbyggere i distriktet, mot 6 895 514 i 2001. Den urbane befolkningen utgjør 39,87 % av befolkningen.
Barn i alderen 0 til 6 år utgjorde 10,21 % i 2011 mot 13,10 % i 2001. Antallet jenter i den alderen per tusen gutter er 947 i 2011 mot 956 i 2001.
The Huntsman: Winter's War

Om filmen

Filmen er en forløper/spin-off til Snow White and the Huntsman (2012), og handler om forhistorien til The Huntsman. Den hadde kinopremiere i Norge 8. april 2016.
Norgesmesterskapet i alpint 1951

Norgesmesterskapet i alpint 1951 var det norske mesterskapet i alpin skiidrett. Mesterskapet ble arrangert fra 2. til 4. mars på Norefjell og i Rødkleiva.
Anglesey

Historie

Angelsey har lenge vært assosiert med druider. Omkring år 60 angrep Gaius Suetonius Paulinus øyen, som romerne kalte Mona, for å fjerne druidene som maktfaktor. Han ødela en helligdom og de hellige lundene. Vikinger, angelsaksere og normannere invaderte også øyen, og i det 13. århundre ble den tatt av Edvard I av England.
Øyen er fruktbar og nokså flat. Det er noen høydedrag, som Cadair Mynachdy og Holyhead Mountain. I middelalderen var den kjent som Wales' brødkurv, fordi den forsynte andre områder med korn. Den ble også kalt «Môn Mam Cymru» («Wales' mor»). Dette ga den stor strategisk verdi i maktkampen mellom engelskmenn og walisere.
Anglesey var vertskap for den nasjonale Eisteddfod i 1999.
Stedet Llanfairpwllgwyngyllgogerychwyrndrobwllllantysiliogogogoch, som ligger på Angelsey, er kjent for å ha verdens lengste stedsnavn.
Alan White

Gjennombrudd

Det store gjennombruddet kom da han i 1969 ble kontaktet per telefon av John Lennon som ville ha ham med i Plastic Ono Band. White trodde først at det var en «tulle-telefon», men Lennon forklarte at dette faktisk var sant. Konserten Live Peace in Toronto ble spilt inn og utgitt samme år. 
Han spilte også trommer på albumet John Lennon/Plastic Ono Band i 1970, og senere samme år ble George Harrison gjort oppmerksom på Whites talenter, og fikk ham med på sitt album All Things Must Pass. Han spilte også på Lennons soloalbum Imagine og singelen Instant Karma i 1971.

Trommeslager i Yes

I 1972, mens White var med Joe Cocker på turné, fikk han en invitasjon fra Yes om å erstatte Bill Bruford, som nettopp hadde forlatt bandet til fordel for King Crimson. Bare tre dager etter hans første møte med Jon Anderson og Chris Squire, spilte han på sin første Yes-konsert. Det som er imponerende med dette er at han lærte seg de viktigste låtene til Yes, inkludert det komplekse albumet Close to the Edge, på den korte tiden. White og Yes ga hverandre en frist på tre måneder for å finne ut om de passet sammen, og White har vært medlem av bandet siden da.

Prosjekter utenfor Yes

Alan White ga ut sitt hittil eneste soloalbum, Ramshackled, i 1976. I tillegg til trommene, er White god på pianoet også, og har bidratt flere ganger til komponering av Yes-låter. For tiden bor han i Seattle i USA der han har hatt flere prosjekter på gang, blant annet bandene White og Circa:. Han spilte på Circa:s første album før han sluttet i bandet.

Turneer og nytt album med Yes

Fra høsten 2008 til februar 2009 var han opptatt med turneen In the Present sammen med Yes. Denne turneen ble etter to måneder avlyst på grunn av at Chris Squire ble innlagt på sykehus, og ble operert i et ben. White medvirket på en konsert til minne om John Lennon den 18. april 2009 sammen med blant andre en friskmeldt Squire. White var i store deler av 2009 og 2010 på turné sammen med Yes. Høsten 2010 gikk han og resten av bandet i platestudio for å spille inn låter til det nye albumet Fly from Here. Albumet ble produsert av Trevor Horn, og ble utgitt sommeren 2011.
Foreningen Samkjøringen

Foreningen Samkjøringen var en forening bestående av norske kraftverk. Den ble stiftet i 1932 etter initiativ fra bl.a. Augustin Thoresen Paus og omfattet etter hvert de fleste elektrisitetsverkene på Østlandet. I 1937 ble staten ved Norges vassdrags- og elektrisitetsverk (NVE) medlem. I 1971 gikk foreningen sammen med tilsvarende foreninger i andre landsdeler i Samkjøringen av kraftverkene i Norge, som per 1988 omfattet 118 kraftverk. Samkjøringen hadde hovedkontor i Husebybakken ved Smestad i Oslo. Lokalene ble deretter overtatt av Statnett, som hadde sitt hovedkontor her fram til 11. mars 2013. 
Oppgavene til Samkjøringen er i dag overtatt av den nordiske el-børsen Nord Pool ASA.
Floresville (Texas)

Kjente personer

Floresville var fødestedet til tidligere Texas-guvernør, finansminister, og republikanernes presidentkandidat John Connally (1917–1993), og hans syv søsken, deriblant skuespiller Merrill Connally (1921–2001) og Wayne Connally (1923–2000), tidligere medlem av begge husene i Texas' delstatsforsamlinger. Connally Memorial Medical Center i Floresville er oppkalt etter John, Merrill og Wayne Connally.
Floresville var også fødestedet til Vicente T. Ximenes (født 1919), tidligere medlem av Equal Employment Opportunity Commission og borgerrettsaktivist.
Karlaplan tunnelbanestasjon

Karlaplan tunnelbanestasjon er en stasjon på Stockholms tunnelbane i bydelen Östermalm i Stockholms innerstad.
Stasjonen trafikkeres av T-bane 2 (rød linje) og ligger mellom stasjonene Östermalmtorg og Gärdet.
Stasjonen ble innviet 2. september 1967 i forbindelse med at grenen mot Ropsten ble forlenget fra Östermalmstorg. Stasjonen ligger i fjellrom 23 meter under bakken.
PolyNorge

PolyNorge er en sakspolitisk organisasjon med fokus på relasjonsmangfold i det norske samfunnet. Organisasjonen jobber for å fremme aksept og kunnskap om polyamori og andre ikke-monogamiske former for Poly. Organisasjonen er partipolitisk og religiøst-nøytral. Foreningen mener at det norske samfunn er et svært normstyrt samfunn med streng sosial kontroll og at storsamfunnet er svært mono-normativt. Foreningen ble opprettet for å gi disse mennesker som føler at forventningene fra et mon-normativt samfunn ikke samsvarer med hvordan de ser på kjærlighet og relasjoner en stemme, et miljø og for å jobbe for et varmere og mer inkluderende samfunn. Dette gjenspeiler seg i foreningens verdidokument. Møter/eventer arrangert av foreningen er åpne for alle uavhengig av kjønnsidentitet, legning, handicap, alder eller andre forhold.

Historie

Organisasjonen ble stiftet 17. september 2016 på grunn av et ønske fra et allerede etablert nettverk. Nettverket PolyNorge har eksistert siden ca 2006. I løpet av det første året begynte organisasjonen å delta i samfunnsdebatten. I 2017 var organisasjonen representert på tre Pride-festivaler, og har som mål å øke deltakelsen hvert år.

Leder

2016 – dags dato: Lynn Myrdal

Galleri

Familietegningene er tegnet til PolyNorge av KiB
Så dritkult

Så dritkult er et musikkalbum med Bryggerigangen Bluesband, utgitt i 1997. Dette ble bandets siste plateutgivelse.
Russisk arkeologi

Russisk arkeologi begynner under det russiske keiserdømmet på 1850-tallet og blir sovjetisk arkeologi tidlig i det 20. århundre. Tidsskriftet Sovetskaya Arkheologiia blir publisert fra 1957.
Canadisk mesterskap i mangekamp 2016

Canadisk mesterskap i mangekamp 2016 var det nasjonale canadiske mesterskapet i mangekamp (friidrett) i 2016. Mesterskapet ble arrangert i Ottawa fra 17. til 19. juni 2016.
Ströms Vattudal

Geografi

Fra dammen ved Bågede ned til Russfjärden dannes en naturlig kanal, 90 km lang, der den faktiske Vattudalen er 65 km.
Den egentlige Vattudalen (286 moh.) har en middelbredde på 3 km. Den største bredden er 7 km ved Öhn i sør. Flere steder, for eksempel på Bonäset, er det 10-13 m høye terrasser med sand og silt. Dette viser at sjøen har vært demmet opp av isen på slutten av istiden.
Innsjøen har to basseng, atskilt med en terskel på ca 20 m dybde. Det nordlige bassenget har en største dybde på 73 m, målt i sjøens "kne", like nord for Vedjeön. Den sørlige bassenget har sin største dybde, 65 m, utenfor Bonäset. Den nedre enden av innsjøen, Russfjärden, er bare noen få meter dypt.
Innsjøen inndeles ytterligere i flere områder, mer eller mindre adskilt med sund av ulik bredde. Det smaleste sundet er Ögelströmmen, bare 90 meter bredt. Fra øverst i nordvest nedover mot sørøst regnes Övre og Nedre Strockvattnet, Torsfjärden, Svaningssjön, Linjevikfjärden, Dragan og Russfjärden. I tillegg brukes navnet Ströms Vattudal også om følgende sjøer helt oppe fra riksgrensa mot Norge: Kvarnbergsvattnet, Hetögeln, Fågelsjön, Sjulsvattnet. Men disse sjøene ligger høyere, og er skilt fra den nedenforliggende innsjøen ved Bågedeforsen.
Det samlede nedbørsfeltet dekker 6 416,54 kvadratkilometer, hvorav 55 % er skog.

Historie

Etter at Sverige overtok Trondheim fylke etter freden i Roskilde i 1658, planla Karl X Gustav å gjøre vassdraget farbart med båt helt fra Bottenhavet til Trondheimsfjorden, og dermed oppnå en enklere forbindelse med Trondheim. Det ble imidlertid aldri noe av sluser forbi Bågede og Gäddede opp til Kvarnbergsvattnet.
Dampbåtstrafikken begynte i Vattudalen året 1870 med det første dampskipet "Ströms Vattudal". Persontrafikken fortsatte til 1936 med dampskipet "Virgo", men ble så utkonkurrert av den raskt voksende biltrafikken.
De mange fløtningsbåtene var i trafikk fram til sommeren 1982, da all tømmerfløting i Vattudalen opphørte.
Innlandet jernbane krysser innsjøen i nærheten av den sørlige enden, med stasjon ved Ulriksfors. Europavei 45 krysser sjøen via Strömsundsbrua.
IBU-cupen 2015/16

IBU-cupen 2015/16 i skiskyting ble arrangert over åtte renn fra 27. november 2015 til 13. mars 2016. 
IBU-cupen er en internasjonal sammenlagtturnering i skiskyting, som arrangeres av International Biathlon Union (IBU), og er nivået under verdenscupen i skiskyting. 
Sammenlagtkonkurransen ble vunnet av Matvej Jelisejev og Nadine Horchler. EM i skiskyting 2016 inngikk som en del av IBU-cupen denne sesongen.
Rally Norway 2007

Rally Norway 2007, var tredje runde i 2007-sesongen for World Rally Championship og ble arrangert fra 16. februar til 18. februar 2007.
Roger Ingebrigtsen

Karriere utenfor politikk

Han var journalist i Dagbladet i 1991 og i VG fra 1996 til 1998. Ingebrigtsen var informasjonssjef ved Nasjonalt senter for samhandling og telemedisin i Tromsø fra 1998 til 1999, og ble nyhetsredaktør i Nordlys i 1999. Han var kommunikasjonssjef i TFDS/Hurtigruten fra 2001 til 2003, og var strategi- og kommunikasjonssjef for OL-selskapet Tromsø 2018 fra 2007 til 2009. Han har vært styreleder for Nordnorsk Symfoniorkester fra 2009. I 2013 ble han ansatt som PR-rådgiver i kommunikasjonsbyrået JKL.

Politisk karriere

Ingebrigtsen var politisk rådgiver for Arbeiderpartiets stortingsgruppe fra 1989 til 1991, og politisk rådgiver for Gunnar Berge i Kommunal- og regionaldepartementet fra 1992 til 1996 i Regjeringen Gro Harlem Brundtland. 
Roger Ingebrigtsen var statssekretær i Kulturdepartementet for Ellen Horn mens hun var kulturminister i perioden 2000–2001. Han var fylkesråd for kompetanse og utvikling i Troms fra 2003 til 2006 i fylkesrådet under Arbeiderpartiets Paul Dahlø. Han var leder for Tromsø Arbeiderparti fra 2006 til 2010.
Han ble 20. oktober 2009 statssekretær i Helse- og omsorgsdepartementet for statsråd Anne-Grete Strøm-Erichsen, og var fra 18. juni 2010 til september 2012 statssekretær for Grete Faremo i Forsvarsdepartementet.
Han ble statssekretær for statsråd Trond Giske i Nærings- og handelsdepartementet 21. september 2012. 
30. november 2012 trakk Ingebrigtsen seg fra vervet som følge av at en «seksuell relasjon» til en 17 år gammel jente  i partiet fra 2004 ble kjent. Dette ble kunngjort på Ingebrigtsens Facebook-profil.
Han trakk seg samtidig som kandidat ved stortingsvalget i 2013, der han og Martin Henriksen konkurrerte om førsteplassen på Troms Arbeiderpartis liste.

Privat

Roger Ingebrigtsen er sønn av den avdøde Nordlys-journalisten Karl Ingebrigtsen.
Arven (roman)

Arven, eller Sjelenes hvelv (engelsk Inheritance), er den fjerde og siste romanen i trilogien Arven av Christopher Paolini. Det skulle originalt bare være tre bøker, men Paolini bestemte seg for å gjøre det om til fire. Grunnen til det var ifølge Paolini fordi historien ble for langt for bok nummer tre, så han valgte å dele opp boken i to deler. Den siste boken er på cirka 880 sider og handler om den siste kampen mellom godt og ondt, når Eragon skal møte den onde kongen Galbatorix.
Zhejianguniversitetet

Zhejianguniversitetet  (forenklet kinesisk: 浙江大学; tradisjonell kinesisk: 浙江大學, Zhèjiāng Dàxué) er et av Folkerepublikken Kinas eldste og best kjente universiteter. Det går tilbake til Qiushiakademiet (求是书院, tradisjonell kinesisk: 求是書院, Q­íushì Shūyuàn) som ble grunnlagt i  1897. Universitetet kalles ofte for Zheda eller ZJU. Det ligger i provinsen Zhejiangs hovedstad Hangzhou.